**Frol IL orientering**

**Årsmelding 1964**

Orienteringsutvalget har bestått av:

 Annar Berg

 Bjørn Bye

 Arvid Olden

Utvalget har heller ikke i år hatt møte, noe undertegnende oppmann tar ansvaret for. Samarbeidet mellom de to førstnevnte har vært meget godt, og disse har stått for utvalgets arbeid i året.

28.juni arrangerte Frol sitt første terminfestede treningsløp. Det var lagt3 løyper på 9, 5 og 2 km. Arrangementet gikk bra, men så var det da også forholdsvis liten deltagelse.

Det er ellers arrangert et mindre o-kurs og 2-3 treningsløp for lagets medlemmer. Bjørn Bye har stått for dette arbeidet, og han har lagt ned et meget godt arbeid.

Laget arrangerte i år for første gang klubbmesterskap, og dette gikk så seint som 1. november. Sjøl om o-nivået ennå ligger på et forholdsvis lavt nivå, må en si at dette ble en suksess. I lang løype vant undertegnende en forholdsvis stor seier. Dette skyldes vel hovedsakelig 2 ting. For det første var en av klubbens beste o-løpere, Bjørn Bye, opptatt med arrangementet, og dessuten glemte andremann Per Amdahl å ta av seg langstøvlene før start. I kort løype vant Tore Andreas Berg en knapp og heldig seier. Tåken får ta ansvaret for de få bommer som ble prestert.

Resultater:

Lang løype

1 Annar Berg 1.06.00

2 Per Amdahl 1.32.00

3 Ottar Indgaard 1.43.15

4 Jostein Moksnes 1.43.35

5 Magne Espelund 1.45.21

Kort løype

1 Tore A Berg 1.00.45

2 Einar Munkeby 1.11.55

3 Jan Munkeby 1.12.55

4 Helge Granli 1.20.40

4 Harald Holthe 1.20.40

6 Bjørn Olav Nygård

7 Andreas Eldnes

8 Magne Eldnes

Laget har i år vært representert i 5 nasjonale løp. Undertegnede har deltatt i alle disse, og etter egen mening gjort det tilfredsstillende. Det er blitt to 1.plasser, en 2., en 3. og en fjerdeplass. Med dette resultat må undertegnede til neste år finne seg i å stille opp i M1 eller M2.

Bjørn Bye har deltatt i 3 løp og har en 5.plass og en 9.plass som beste resultat. Magne Espelund har deltatt i 2 løp, uten å få riktig klaff.

Per Amdahl deltok i Skogns løp og ble nr. 16 av like mange som fullførte. Akkurat samme resultat greide Bjørn Olav Nygård i klasse G1 i dette løpet. Dette gir i alt 12 starter mot 7 i fjor, så det er en pen %-vis framgang som det er å håpe vil fortsette.

Flere løpere har dessuten vært med i en del treningsløp i naboklubbene. Laget må snart tenke på å lage seg sitt eget kart. Lærerskolekartet som nå brukes, er det så mange om at det blir utbrukt om kort tid.

Ellers må laget anstrenge seg for å få med flere yngre løpere. For å bli en god o-løper må en helst begynne som gutteløper, eller i alle fall som juniorløper.

Det må ellers i året som kommer være et mål for laget å stille lag i budstikke-kretsmesterskapet.

Annar Berg

Sign.